b"\n_START_ARTICLE_\nYasujir\xc5\x8d Ozu\n_START_SECTION_\nLiv\n_START_PARAGRAPH_\nYasujiro Ozu blev f\xc3\xb8dt den 12. december 1903 i Tokyos Fukugawa-distrikt i Japan. Hans far var en meget travl forretningsmand i kunstg\xc3\xb8dningsbranchen og var derfor en meget lille del af Ozus opv\xc3\xa6kst. Sammen med sine s\xc3\xb8skende blev Ozu sendt p\xc3\xa5 kostskole i byen Matsuzaka. Han fandt aldrig sin plads i det japanske skolesystem, og brugte hellere sin tid i biografen p\xc3\xa5 at se film fra Vesten af folk som Charlie Chaplin og Harold Lloyd._NEWLINE_Efter sin uddannelse ved Waseda University, et af Japans f\xc3\xb8rende universiteter, var Ozu i en kort periode l\xc3\xa6rer i det landlige Japan._NEWLINE_Ozu mistede sin far i 1934, og boede sammen med sin mor indtil hendes d\xc3\xb8d i 1962. Uden nogensinde at gifte sig fandt Ozu i stedet v\xc3\xa6rdi i sine film og sine venner. Alkohol spillede ogs\xc3\xa5 en stor rolle b\xc3\xa5de i Ozus liv og karriere. Eftersigende blev store m\xc3\xa6ngder sake (japansk risvin) indtaget hver gang Ozu og hans faste manuskriptskrivningspartner Kogo Noda arbejdede p\xc3\xa5 en film. _NEWLINE_Den 11. december 1963, dagen f\xc3\xb8r sin 60 \xc3\xa5rs f\xc3\xb8dselsdag, d\xc3\xb8de Ozu af en kr\xc3\xa6ftknude i halsen.\n_START_SECTION_\nKarriere\n_START_PARAGRAPH_\nI 1923 blev Ozu ansat som assisterende kameramand for Tadamoto Okuba ved Shochiku-studierne i Tokyo. Her tog han sine f\xc3\xb8rste sp\xc3\xa6de skridt i sin 39 \xc3\xa5r lange karriere i den japanske filmindustri. _NEWLINE_Efter et \xc3\xa5rs milit\xc3\xa6rtjeneste i 1925 blev Ozu assisterende instrukt\xc3\xb8r ved Shochiku, indtil han i 1927 lavede sin f\xc3\xb8rste spillefilm som instrukt\xc3\xb8r. Sword of Penitence (Zange no yaiba) havde premiere den 14. oktober 1927. Som st\xc3\xb8rstedelen af Ozus senere film er \xe2\x80\x99\xe2\x80\x99Sword of Penitence\xe2\x80\x99\xe2\x80\x99 produceret af Shochiku og skrevet af Kogo Noda. Andre bem\xc3\xa6rkelsesv\xc3\xa6rdige samarbejdspartnere i Ozus karriere er skuespillerne Setsuko Hara og Chishu Ryu._NEWLINE_Ozu kan siges at v\xc3\xa6re mere japanskorienteret end sine samtidige kolleger. Dermed menes, at hans film ikke fangede noget vestligt publikum med sine historier om problemerne i de gennemsnitlige japanske familier. En voksende opm\xc3\xa6rksomhed p\xc3\xa5 asiatisk film i b\xc3\xa5de Europa og USA gav nogle af Ozus samtidige kolleger succes i 1950'erne. Blandt andre fik instrukt\xc3\xb8ren Akira Kurosawa to Guldl\xc3\xb8ver ved filmfestivalen i Venedig for henholdsvis D\xc3\xa6monernes Port (Rashomon) i 1951 og De Syv Samuraier (Shichinin no samurai) i 1954. Ogs\xc3\xa5 Kenji Mizoguchi fik succes i samme periode da han vandt to S\xc3\xb8lvl\xc3\xb8ver i tr\xc3\xa6k for henholdsvis Ugetsu monogatari i 1953 og Sansh\xc3\xb4 day\xc3\xbb i 1954. Hans popularitet s\xc3\xa5 sit h\xc3\xb8jdepunkt med en Guldpalmenominering for Chikamatsu monogatari i 1955._NEWLINE_Ozu selv blev stort set kun h\xc3\xa6dret i Japan under sin karriere. Han vandt den st\xc3\xb8rste japanske filmpris, Kinema Junpo, seks gange, hvor Kurosawa og Mizoguchi m\xc3\xa5tte tage til takke med henholdsvis tre og en gang.\n_START_SECTION_\nAnerkendelse\n_START_PARAGRAPH_\nOzu d\xc3\xb8de i 1963 med 54 film p\xc3\xa5 repertoiret. Af disse 54 har seks indbragt Kinema Junpo-priser. Ud over en lille h\xc3\xa5ndfuld mindre asiatiske filmpriser modtog Ozu ingen h\xc3\xa6der i den internationale filmbranche f\xc3\xb8r efter sin d\xc3\xb8d. Kun hans andensidste film The End of Summer (Kohayagawa-ke no aki) fra 1962 blev nomineret til en Guldbj\xc3\xb8rn ved filmfestivalen i Berlin._NEWLINE_Siden 1970'erne er internationale filmhistorikere, filmanmeldere og filmteoretikere begyndt at fokusere mere og mere p\xc3\xa5 Ozu og indgyde hans kunst respekt. Han er et af de bedste eksempler p\xc3\xa5 en auteur med sin konsekvente stil og tematik._NEWLINE_Tokyo Story (Tokyo monogatari) fra 1953, Ozus mest roste film, springer gang p\xc3\xa5 gang frem p\xc3\xa5 forskellige lister over verdenshistoriens bedste film. Time Magazine inkluderer Tokyo Story p\xc3\xa5 sin liste over verdens 100 bedste film, og hos den engelske avis The Guardian er filmen udn\xc3\xa6vnt til verdens 4. bedste drama- og kunstfilm._NEWLINE_Flere popul\xc3\xa6re, nutidige instrukt\xc3\xb8rer har anerkendt Ozu som en inspirationskilde. Denne liste t\xc3\xa6ller blandt andre den tyske Wim Wenders, der har lavet dokumentarfilmen Tokyo-ga (1985), som fors\xc3\xb8ger at ops\xc3\xb8ge \xe2\x80\x9dOzus Japan\xe2\x80\x9d i den virkelige verden, samt taiwanesiske Hou Hsiao-Hsien."